CELEX: 
Language: da
Date: 2022-03-29 00:00:00
Title: KOMMISSIONENS DELEGEREDE FORORDNING (EU) / om ændring af Europa-Parlamentets og Rådets forordning (EF) nr. 273/2004 og Rådets forordning (EF) nr. 111/2005 for så vidt angår optagelse af visse narkotikaprækursorer på listen over registrerede stoffer

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Narkotikaprækursorer er kemiske produkter, der kan bruges til ulovlig fremstilling af narkotika eller psykotrope stoffer. Ved Europa-Parlamentets og Rådets forordning (EF) nr. 273/2004
                  1
                er der fastsat foranstaltninger til overvågning af handelen med narkotikaprækursorer i EU, mens Rådets forordning (EF) nr. 111/2005
                  2
                regulerer handelen med narkotikaprækursorer mellem EU og tredjelande.
            
            
               De to forordninger gennemfører tilsammen de påtænkte foranstaltninger i artikel 12 i De Forenede Nationers konvention imod ulovlig handel med narkotika og psykotrope stoffer af 19. december 1988
                  3
                ("FN-konventionen af 1988").
            
            
               Narkotikaprækursorer kan være registrerede stoffer (som er opført i bilagene til de to forordninger med forskellige retlige forpligtelser tilknyttet, alt afhængigt af deres kategori — licensering, registrering, eksport-/importtilladelse, etc.). Narkotikaprækursorer kan også være ikkeregistrerede stoffer, hvilket vil sige, at de ikke er opført i bilagene. Hver medlemsstat kan træffe de foranstaltninger, der er nødvendige for at sætte de kompetente myndigheder i stand til at kontrollere og overvåge mistænkelige transaktioner, der omfatter ikkeregistrerede stoffer. 
            
            
               De nationale kompetente myndigheder har meddelt, at der er blevet beslaglagt ethyl-alpha-phenylacetoacetat (EAPA) og methyl-3-oxo-2-(3,4-methylendioxyphenyl)butanoat (MAMDPA). 
            
            
               EAPA anvendes til at fremstille 1-phenyl-2-propanon (P-2-P), også kaldet benzylmethylketon (BMK). BMK er prækursor for amphetamin og methamphetamin. 
            
            
               MAMDPA anvendes til at fremstille 3,4-methylendioxyphenylpropan-2-on (PMK), som er prækursor for 3,4-methylendioxymethamphetamin (MDMA), i folkemunde kaldet "ecstasy".
            
            
               Amphetamin, methamphetamin og MDMA er blandt de almindeligste narkotika, der fremstilles ulovligt i EU, og som har alvorlige sundhedsmæssige konsekvenser.
            
            
               BMK og nogle af dets andre prækursorer, som ligner EAPA meget (bl.a. methyl-alpha-phenylacetoacetat (MAPA) og alpha-phenylacetoacetamid (APAA)) tillige med PMK er allerede registrerede stoffer i henhold til forordningerne. 
            
            
               Som følge af streng kontrol med de nævnte registrerede stoffer har kriminelle grupper designet EAPA og MAMDPA med henblik på at undvige kontrollen. EAPA og MAMDPA bør derfor også være registreret på EU-plan for derved at styrke kontrollen med og overvågningen af disse stoffer. En sådan registrering vil give de nationale myndigheder retsmidler til effektivt at bekæmpe brugen af disse stoffer til ulovlig fremstilling af narkotika.  
            
            
               Kommissionen har skønsbeføjelse med hensyn til, hvilken kategori en narkotikaprækursor registreres i. 
            
            
               Stoffer, der er registreret under kategori 1, udgør den største risiko, når de anvendes ulovligt, og de bliver normalt indarbejdet helt eller delvist i molekylet i det narkotiske middel eller det psykotrope stof. Forordningerne fastsætter de strengeste kontrol- og overvågningsforanstaltninger for sådanne stoffer: De skal opbevares i sikrede lokaler (med lås, videoovervågning osv.), alle erhvervsdrivende, der håndterer disse stoffer, skal have licens, og der kræves desuden import- og eksporttilladelse. 
            
            
               EAPA og MAMDPA bør registreres i kategori 1, eftersom de let kan omdannes til at indgå i fremstillingen af methamphetamin, amphetamin og MDMA, og fordi de sociale og folkesundhedsmæssige problemer, der er forbundet med forbruget af disse narkotiske stoffer, er alvorlige.  
            
            
               Ifølge de foreliggende oplysninger har hverken EAPA eller MAMDPA nogen kendte lovlige anvendelser, andet end til forskningsbrug. Registrering af disse stoffer under kategori 1 vil således ikke medføre nogen væsentlig administrativ byrde for de erhvervsdrivende og de kompetente myndigheder i EU. 
            
            
               2.HØRINGER FORUD FOR RETSAKTENS VEDTAGELSE
            
            
               I overensstemmelse med den interinstitutionelle aftale om bedre lovgivning af 13. april 2016
                  4
                er der i forbindelse med udarbejdelsen af denne delegerede retsakt afholdt relevante og gennemsigtige høringer, bl.a. på ekspertniveau. Ekspertgruppen for Narkotikaprækursorer drøftede og bifaldt forslaget på sit møde den 26.-27. oktober 2021. 
            
            
               Udkastet blev offentliggjort på portalen "Deltag i debatten" med henblik på at indhente feedback fra almenheden. Der indkom én positiv reaktion. 
            
            
               Udkastet blev meddelt i overensstemmelse med artikel 2, stk. 9, punkt 2, i aftalen om tekniske handelshindringer. Der indkom ikke nogen bemærkninger hertil. 
            
         
         
            
               3.JURIDISKE ASPEKTER AF DEN DELEGEREDE RETSAKT
            
            
               I medfør af artikel 15 i forordning (EF) nr. 273/2004 og artikel 30a i forordning (EF) nr. 111/2005 tillægges Kommissionen beføjelser til at vedtage delegerede retsakter for at tilpasse bilagene til nye tendenser inden for ulovlig anvendelse af narkotikaprækursorer.
            
            
               Der er tæt sammenhæng mellem forordning (EF) nr. 273/2004 og forordning (EF) nr. 111/2005. De to forordninger gennemfører tilsammen de foranstaltninger, der er fastlagt i artikel 12 i FN-konventionen af 1988. Den nære indholdsmæssige sammenhæng mellem de pågældende beføjelser berettiger således, at de to beføjelser grundet i hver sin basisretsakt samles i én delegeret retsakt.
            
            
               KOMMISSIONENS DELEGEREDE FORORDNING (EU) …/…
            
            
               af 29.3.2022
            
            
               om ændring af Europa-Parlamentets og Rådets forordning (EF) nr. 273/2004 og Rådets forordning (EF) nr. 111/2005 for så vidt angår optagelse af visse narkotikaprækursorer på listen over registrerede stoffer 
               
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EF) nr. 273/2004 af 11. februar 2004 om narkotikaprækursorer
                  5
               , særlig artikel 15, 
            
            
               under henvisning til Rådets forordning (EF) nr. 111/2005 af 22. december 2004 om regler for overvågning af handel med narkotikaprækursorer mellem Unionen og tredjelande
                  6
               , særlig artikel 30a, og
            
            
               ud fra følgende betragtninger:
            
            
               (1)I forordning (EF) nr. 273/2004 fastsættes der foranstaltninger til overvågning af handelen med narkotikaprækursorer i Unionen, mens forordning (EF) nr. 111/2005 regulerer handel med narkotikaprækursorer mellem Unionen og tredjelande. Bilag I til forordning (EF) nr. 273/2004 og bilaget til forordning (EF) nr. 111/2005 indeholder begge en liste over registrerede stoffer, som er genstand for en række harmoniserede kontrol- og overvågningsforanstaltninger som fastsat i de pågældende forordninger.
            
            
               (2)De nationale kompetente myndigheder har indberettet, at der er blevet beslaglagt ethyl-alpha-phenylacetoacetat (EAPA) og methyl-3-oxo-2-(3,4-methylendioxyphenyl)butanoat (MAMDPA) i forbindelse med ulovlig fremstilling af narkotika. 
            
            
               (3)EAPA anvendes til at fremstille 1-phenyl-2-propanon (P-2-P), også kaldet benzylmethylketon (BMK). BMK er prækursor for amphetamin og methamphetamin. 
            
            
               (4)MAMDPA anvendes til at fremstille 3,4-methylendioxyphenylpropan-2-on (PMK), som er prækursor for 3,4-methylendioxymethamphetamin (MDMA), i folkemunde kaldet "ecstasy".
            
            
               (5)Amphetamin, methamphetamin og MDMA er blandt de almindeligste narkotika, der fremstilles ulovligt i Unionen. Disse stoffer har alvorlige sundhedsmæssige konsekvenser og forvolder alvorlige sociale og folkesundhedsmæssige problemer i flere af Unionens regioner. 
            
            
               (6)EAPA og MAMDPA bør derfor være registreret på EU-plan for derved at styrke kontrollen med og overvågningen af disse stoffer. 
            
            
               (7)De registrerede stoffer, der er opført på listen i bilag I til forordning (EF) nr. 273/2004 og i bilaget til forordning (EF) nr. 111/2005, er opdelt i kategorier, der er omfattet af forskellige foranstaltninger med henblik på at opnå en rimelig balance mellem den trussel, som hvert enkelt stof udgør, og den byrde, som den lovlige handel pålægges. De strengeste kontrol- og overvågningsforanstaltninger gælder for stoffer i kategori 1. 
            
            
               (8) Eftersom EAPA og MAMDPA er prækursorer for amphetamin, methamphetamin og MDMA, udgør de en alvorlig trussel imod samfundet og folkesundheden i Unionen. Udover til forskningsbrug har de ikke nogen kendte lovlige anvendelser — hverken til fremstilling, handel eller forbrug. Opførelsen af de pågældende stoffer under kategori 1 i bilag I til forordning (EF) nr. 273/2004 og i bilaget til forordning (EF) nr. 111/2005 er således en passende foranstaltning til at modvirke ulovlig fremstilling af narkotiske stoffer uden samtidig at medføre nogen væsentlig yderligere administrativ byrde for de erhvervsdrivende og de kompetente myndigheder i Unionen.
            
         
         
            
               (9)Forordning (EF) nr. 273/2004 og (EF) nr. 111/2005 bør derfor ændres.
            
            
               (10)Forordning (EF) nr. 273/2004 og (EF) nr. 111/2005 gennemfører tilsammen visse bestemmelser i De Forenede Nationers konvention imod ulovlig handel med narkotika og psykotrope stoffer, som blev indgået i Wien den 20. december 1988 og efterfølgende godkendt ved Rådets afgørelse 90/611/EØF
                  7
               . I betragtning af nære indholdsmæssige sammenhæng mellem beføjelserne i de to forordninger er det hensigtsmæssigt at vedtage ændringerne i én delegeret retsakt —
            
            
               VEDTAGET DENNE FORORDNING:
            
            
               Artikel 1 
               Ændringer af forordning (EF) nr. 273/2004
            
            
               Bilag I til forordning (EF) nr. 273/2004 ændres som angivet i bilag I til nærværende forordning.
            
            
               Artikel 2 
                  Ændringer af forordning (EF) nr. 111/2005
            
            
               Bilaget til forordning (EF) nr. 111/2005 ændres som angivet i bilag II til nærværende forordning.
            
            
               Artikel 3
            
            
               Ikrafttræden 
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 29.3.2022.
            
            
               
                     På Kommissionens vegne
               
               
                     Formand
                     Ursula VON DER LEYEN
               
               
            
         
         
            
                  
                     (1)
                  
                        Europa-Parlamentets og Rådets forordning (EF) nr. 273/2004 af 11. februar 2004 om narkotikaprækursorer (EUT L 47 af 18.2.2004, s. 1).
               
               
                  
                     (2)
                  
                        Rådets forordning (EF) nr. 111/2005 af 22. december 2004 om regler for overvågning af handel med narkotikaprækursorer mellem Unionen og tredjelande (EUT L 22 af 26.1.2005, s. 1).
               
               
                  
                     (3)
                  
                        EFT L 326 af 24.11.1990, s. 57.
               
               
                  
                     (4)
                  
                        EUT L 123 af 12.5.2016, s. 10.
               
               
                  
                     (5)
                  
                        EUT L 47 af 18.2.2004, s. 1. 
               
               
                  
                     (6)
                  
                        EUT L 22 af 26.1.2005, s. 1.
               
               
                  
                     (7)
                  
                        Rådets afgørelse 90/611/EØF af 22. oktober 1990 om godkendelse på Det Europæiske Økonomiske Fællesskabs vegne af De Forenede Nationers konvention om ulovlig handel med narkotika og psykotrope stoffer (EFT L 326 af 24.11.1990, s. 56).
               
            
      
    ---documentbreak--- 
      
         
         
            
               BILAG I 
            
            
            
               I tabellen for kategori 1 i bilag I til forordning (EF) nr. 273/2004 indsættes følgende i listen over stoffer på deres rette plads i nummerrækkefølgen efter deres KN-kode: 
            
            
                     
                        Stof
                     
                  
                  
                     
                        KN-betegnelse (hvis forskellig)
                     
                  
                  
                     
                        KN-kode
                     
                  
                  
                     
                        CAS-nr.
                     
                  
               
                     
                        "ethyl-alpha-phenylacetoacetat (EAPA) (*)
                     
                  
                  
                     
                         
                     
                  
                  
                     
                        ex 2918 30 00
                     
                  
                  
                     
                        5413-05-8
                     
                  
               
                     
                        methyl-3-oxo-2-(3,4-methylendioxyphenyl)butanoat (MAMDPA) (**)
                     
                  
                  
                     
                        methyl-3-oxo-2-(3,4-methylendioxyphenyl)butanoat
                     
                  
                  
                     
                        ex 2932 99 00
                     
                  
                  
                     
                        1369021-80-6
                     
                  
               
               (*) Også kaldet ethyl-3-oxo-2-phenylbutanoat ifølge IUPAC-nomenklaturen (International Union of Pure and Applied Chemistry).
            
            
               (**) Også kaldet methyl-2-(2H-1,3-benzodioxol-5-yl)-3-oxobutanoat ifølge IUPAC-nomenklaturen.".
            
            
               BILAG II 
            
            
            
               I tabellen for kategori 1 i bilaget til forordning (EF) nr. 111/2005 indsættes følgende i listen over stoffer på deres rette plads i nummerrækkefølgen efter deres KN-kode: 
            
            
                     
                        Stof
                     
                  
                  
                     
                        KN-betegnelse (hvis forskellig)
                     
                  
                  
                     
                        KN-kode
                     
                  
                  
                     
                        CAS-nr.
                     
                  
               
                     
                        "ethyl-alpha-phenylacetoacetat (EAPA) (*)
                     
                  
                  
                     
                         
                     
                  
                  
                     
                        ex 2918 30 00
                     
                  
                  
                     
                        5413-05-8
                     
                  
               
                     
                        methyl-3-oxo-2-(3,4-methylendioxyphenyl)butanoat (MAMDPA) (**)
                     
                  
                  
                     
                        methyl-3-oxo-2-(3,4-methylendioxyphenyl)butanoat
                     
                  
                  
                     
                        ex 2932 99 00
                     
                  
                  
                     
                        1369021-80-6
                     
                  
               
               (*) Også kaldet ethyl-3-oxo-2-phenylbutanoat ifølge IUPAC-nomenklaturen (International Union of Pure and Applied Chemistry).
            
            
               (**) Også kaldet methyl-2-(2H-1,3-benzodioxol-5-yl)-3-oxobutanoat ifølge IUPAC-nomenklaturen.".